Den danske mixeddouble-spiller Kamilla Rytter Juhl har ingen forklaring på, hvorfor hun og makkeren Thomas Laybourn tilsyneladende har ramt topformen netop nu. Lørdag eftermiddag spillede parret sig i All England-finalen efter en overlegen sejr over verdensranglistens nummer to, Chen Xu og Jin Ma fra Kina. - Vi spillede en af vores allerbedste kampe i rigtig lang tid, og så er det jo godt timet, at det er en semifinale i All England, siger Kamilla Rytter Juhl til TV 2 Sport. - Vi er tæt på niveauet, fra da vi blev verdensmestre, men jeg kan ikke fortælle dig, hvorfor vi topper lige nu. Jeg tror bare, at det, at vi er blevet ved med at kæmpe og træne hårdt giver bonus nu, forklarer Kamilla Rytter Juhl. Det danske par blev verdensmestre i 2009, men Thomas Laybourn har det seneste år været hårdt ramt af skader, og parret var af samme grund ikke med ved All England sidste år. Men med sejren i sidste uges German Open og nu en plads i søndagens finale ved All England har Rytter Juhl og Laybourn taget et stort skridt mod en billet til OL i London. Hvis Danmark skal have to par med, skal begge par være blandt de bedste otte i verden. Mens Joachim Fischer og Christinna Pedersen er nummer tre, er Laybourn og Rytter Juhl med den seneste uges gode resultater avanceret til sjettepladsen på verdensranglisten. /ritzau/

Referat:
[size=2]Der er ikke nogen forklaring på, at nordjyske Kamilla Rytter Juhl og makkeren Thomas Laybourn har ramt topformen ved All England.
[/size]